जमीन पर निर्माण अधूरे कागज पर ओके रिपोर्ट
इंदिरासागर परियोजना की अधूरी मुख्य नहर के अधूरे निर्माण की एनवीडीए क्र. 24 के 8 इंजीनियरों ने मिलीभगत से ओके रिपोर्ट तैयार कर दी। मैदानी सच्चाई छिपाकर निर्माण एजेंसी की 1.84 करोड़ रुपए की अर्नेस्ट डिपाजिट मनी निकाल दी। सांठगांठ में उपयंत्री व सहायक यंत्री से लेकर कार्यपालन यंत्री तक शामिल हैं। वे नहर निर्माण की रिपोर्ट को एक के बाद एक ओके करते गए।
एनवीडीए विभाग मुख्यमंत्री के प्रभार में है। वर्ष 2003 में निर्माण एजेंसी को मुख्य नहर का काम सौंपा था। निर्माण की रिपोर्ट के भौतिक सत्यापन में माजरा अलग-अलग दिखा। 2013 में जांच में सच्चाई उजागर हुई। 2014 में अधूरे निर्माण की ओके रिपोर्ट देने संबंधी एजेंसी व इंजीनियरों के घोटाले की रिपोर्ट मंत्रालय तक पहुंची भी लेकिन वरिष्ठ अफसरों ने कार्रवाई नहीं की। इस बीच एक कार्यपालन यंत्री एनके तिवारी व उपयंत्री एचएन मलगाया व जेएन पुराणिक रिटायर हो गए। हद तो तब हो गई कि निर्माण एजेंसी को 107 किमी से 130 किमी तक के तीन और नए काम मिल गए। इस मामले को भगवानपुरा विधायक विजयसिंह सोलंकी ने विधानसभा में उठाकर निर्माण एजेंसी व इंजीनियरों पर कार्रवाई की मांग उठाई। एनवीडीए राज्यमंत्री लालसिंह आर्य बचाव में हैं।
मंत्री दोषियों को बचा रहे हैं
जांच रिपोर्ट के 3 साल बाद भी एनवीडीए इंजीनियरों व निर्माण कंपनी पर कार्रवाई नहीं हुई। विधानसभा में मामला उठाया। तीन इंजीनियर रिटायर हो गए। ध्यानाकर्षण लगाया है। मंत्री दोषियों को बचा रहे है। - विजयसिंह सोलंकी, विधायक भगवानपुरा
आरोप पत्र दिया है, कार्रवाई जारी
दोषियों पर कार्रवाई की जा रही है। एक कार्यपालन यंत्री को आरोप-पत्र दिया गया है। एक कार्यपालन यंत्री रिटायर हो गए हैं। उनपर क्या कार्रवाई हो सकती है, इसके लिए विचार किया जा रहा है। अन्य इंजीनियरों पर कार्रवाई होगी। - लालसिंह आर्य, राज्यमंत्री, नर्मदा घाटी विकास प्राधिकरण
बड़ी लापरवाही : निर्माण एजेंसी को 3 प्रोजेक्ट और सौंपे
इंदिरासागर की खंडवा से बड़वानी जिले के मध्य खरगोन क्षेत्र में मुख्य नहर 96 से 107 किमी का काम करण डेवलपर्स ग्वालियर को सौंपा था। इसमें मेननहर के अलावा पिचिंग, लाइनिंग, सर्विस रोड आदि के काम शामिल थे। इंजीनियर्स की मिलीभगत से एनवीडीए की पांच बड़ी योजनाएं इसी प्राइवेट कंपनी को सौंप दी गई हैं। उसके आगे मुख्य नहर 107 से 114, 114 से 125 व 125 से 130 किमी के काम सौंपे गए। धांधली फिर से होने की आशंका जताई जा रही है। (जांच रिपोर्ट के मुताबिक)
अधूरे काम को पूरा बताया - कार्यपालन यंत्री यूके पटसारिया ठेकेदार के काम से संबंधित तथ्यों को छिपाया। कार्यपालन यंत्री एनके तिवारी ने अधूरे काम को पूरा बताकर ठेकेदार को प्रमाण-पत्र जारी कर दिया।
पूर्णता सर्टिफिकेट दे दिया - सहायक यंत्री एस.के. खजरे व पी. लाड़िया ने ठेकेदार के अधूरे काम को पूर्ण बताकर सटिर्फिकेट दे दिया। कागजी खानापूर्ति की। इसके साथ ही काम अधूरे और पूर्णता का सर्टिफिकेट दे दिया।
मेजरमेंट बुक में की गड़बड़ी - उपयंत्री जेसी वास्कले, एचएन मलगाया, जेएन पुराणिक और एचएल बामनिया ने ठेकेदार का साथ दिया। मेजरमेंट बुक में अधूरे काम को पूर्ण बताकर रिपोर्ट wवरिष्ठों को दी।
mag_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva